Zagreb, 4. rujna 2023.

**USTAVNOM SUDU REPUBLIKE HRVATSKE**

Na temelju članka 35. Ustavnog zakona o Ustavnom sudu Republike Hrvatske (NN br. 99/99, 29/02, 49/02) pučka pravobraniteljica podnosi

**DOPUNU ZAHTJEVA**

za pokretanje postupka za ocjenu suglasnosti članka 3. Zakona o izmjenama i dopunama Zakona o obveznom zdravstvenom osiguranju (NN br. 33/23, dalje u tekstu: Izmjene i dopune Zakona), s Ustavom Republike Hrvatske (NN br. 56/90, 135/97, 8/98, 113/00, 124/00, 28/01, 41/01, 55/01, 76/10, 85/10, 5/14, dalje u tekstu: Ustav).

**OBRAZLOŽENJE**

Dana 29. lipnja 2023. g. pučka pravobraniteljica podnijela je Ustavnom sudu Republike Hrvatske Zahtjev za pokretanje postupka za ocjenu suglasnosti s Ustavom članka 3. Izmjena i dopuna Zakona (dalje u tekstu: Zahtjev). Spornim se člankom izmijenio članak 7. stavak 7. Zakona o obveznom zdravstvenom osiguranju (NN br. 80/13, 137/13, 98/19) te je isti članak 7. dopunjen stavkom 8.

Radi se o odredbama kojima se osiguranim osobama Hrvatskog zavoda za zdravstveno osiguranje (dalje u tekstu: Zavod), a koje su osigurane ne temelju osnove iz članka 7. stavak 1. točke 13. Zakona o obveznom zdravstvenom osiguranju (NN br. 80/13, 137/13, 98/19, 33/23, dalje u tekstu: Zakon) i nisu prijavljene u evidenciju nezaposlenih osoba Hrvatskog zavoda za zapošljavanje, propisuje obveza osobnog pristupanja Zavodu jednom u tri mjeseca, radi provjere okolnosti na temelju kojih im je taj status utvrđen, odnosno kako bi zadržale obvezno zdravstveno osiguranje. U slučaju da ne izvrše ovu obvezu, Zavod će ih odjaviti iz obveznog zdravstvenog osiguranja bez donošenja rješenja, prvog dana nakon isteka tri mjeseca od zadnjeg osobnog pristupanja Zavodu. Pri tom je bitna okolnost da su sredstva za zdravstvenu zaštitu osoba koje imaju status osiguranih osoba u obveznom zdravstvenom osiguranju temeljem članka 7. stavak 1. točke 13. Zakona, predviđena u Državnom proračunu RH.

U Zahtjevu smo naveli obrazloženje ukazujući kako je riječ o obvezi koja nije u skladu s odredbama članka 10. stavak 1., članka 14., članka 18., članka 32. stavak 2. i 3., članka 58. stavak 2., članka 59., članka 63. te članka 66. Ustava. Također smo iznijeli primjere pritužbi upućenih pučkoj pravobraniteljici u kojima su građani/ke isticali različite osobine i životne okolnosti zbog kojih neće moći izvršiti ovu obvezu te su u riziku da izgube obvezno zdravstveno osiguranje na teret sredstava Državnog proračuna RH.

Ovim putem dopunjujemo podneseni Zahtjev kako bismo Ustavnom sudu Republike Hrvatske skrenuli pažnju na posljedice koje je uvođenje ove obveze već imalo na građane/ke, koje se navode u pritužbama koje smo zaprimili nakon 30. lipnja 2023. g., a s obzirom da su osobe iz ove kategorije osiguranih osoba po prvi puta morale osobno pristupiti Zavodu do 29. lipnja 2023. g., sukladno članku 62. stavak 1. Izmjena i dopuna Zakona. Prema informacijama iz medija, nakon 30. lipnja 2023. g., iz obveznog zdravstvenog osiguranja odjavljeno je 106 tisuća građana/ki (izvor: <https://www.vecernji.hr/vijesti/mnogi-nisu-stigli-na-rok-106-000-gradana-ostalo-bez-zdravstvenog-osiguranja-sto-sad-trebaju-uciniti-1691701>).

Nakon 30. lipnja 2023. g. našoj instituciji obratili su se mnogi građani/ke koji su odjavljeni iz obveznog zdravstvenog osiguranja. Pri tome su za okolnost odjave svi saznali dok su pokušavali ostvariti zdravstvenu zaštitu, odnosno o tome nisu bili neposredno obaviješteni od strane Zavoda, a budući da sukladno članku 7. stavak 8. Izmjena i dopuna Zakona, Zavod nije donosio rješenja o njihovoj odjavi.

Pritužbe su nam podnijeli kronični i teški bolesnici koji su saznali da nemaju obvezno zdravstveno osiguranje kada su htjeli podići potrebnu redovnu terapiju te su je tada mogli podići samo ako su je platili, što je izravno ugrozilo zdravlje svih osoba lošijeg imovnog stanja. Iako za neke od njih postoji mogućnost da budu ponovno obvezno zdravstveno osigurani na teret sredstava Državnog proračuna RH temeljem okolnosti da nemaju sredstava za uzdržavanje, odnosno temeljem članka 15. Zakona, treba uzeti u obzir da će za vrijeme trajanja utvrđenja okolnosti iz članka 15. Zakona, oni biti zdravstveno neosigurani, što za mnoge od njih znači i da će biti bez potrebne terapije jer je neće moći platiti.

Pritužbe zaprimamo i od osoba starije životne dobi koje navode da ih je već ranije Hrvatski zavod za zapošljavanje odjavio iz evidencije nezaposlenih osoba, tj. kada su navršile 65 godina života, kao i od osoba koje su već dugi niz godina radno nesposobne i stoga nisu znale da su i dalje zdravstveno osigurane kao „nezaposlene“ i da se na njih odnosi obveza osobnog pristupanja Zavodu. Naime, neki pritužitelji/ce su bili zdravstveno osigurani kao „nezaposleni“ temeljem osnove iz članka 7. stavak 1. točke 13. Zakona dok su se kao takvi vodili u evidenciji Hrvatskog zavoda za zapošljavanje, no nisu bili svjesni činjenice da ih Zavod kao takve vodi u svojoj evidenciji i nakon što ih je sam Hrvatski zavod za zapošljavanje odjavio iz evidencije nezaposlenih osoba, odnosno kada su zbog dobi prestali biti aktivni tražitelji posla. Također, neki pritužitelji/ce koji su radno nesposobni te imaju medicinsku dokumentaciju koja to dokazuje, nisu bili upućeni da su također obvezno zdravstveno osigurani u kategoriji „nezaposlenih“ osoba, odnosno temeljem osnove iz članka 7. stavak 1. točke 13. Zakona. Zbog toga nisu bili svjesni da se i na njih odnosi obveza osobnog pristupanja Zavodu, odnosno sporna odredba članka 3. Izmjena i dopuna Zakona. Pri tome neki navode i kako nisu primili pisanu obavijest koju je Zavod slao osiguranim osobama na koje se odnosila obveza osobnog pristupanja.

Također, pučkoj pravobraniteljici pritužbama se obratilo nekoliko korisnica rodiljnih i roditeljskih potpora. Naime, ukoliko su izvan sustava rada te su bile obvezno zdravstveno osigurane na temelju članak 7. stavak 1. točke 13. Zakona, na njih se također odnosila obveza osobnog pristupanja Zavodu - prvi puta unutar 90 dana od dana stupanja na snagu Izmjena i dopuna Zakona i nakon toga svaka tri mjeseca. Pri tome su za njih posljedice nepristupanja Zavodu većeg opsega od samog gubitka osnovnog zdravstvenog osiguranja. Naime, sukladno Zakonu o rodiljnim i roditeljskim potporama (NN br. 152/22), uvjet za priznavanje novčane naknade tijekom korištenja rodiljne i roditeljske poštede od rada te korištenja rodiljne i roditeljske brige o djetetu za nezaposlene roditelje jest da je osoba zdravstveno osigurana prema propisima o obveznom zdravstvenom osiguranju (članak 38. stavak 2. točka 3. i članak 41. stavak 2. točka 3.). Stoga, ako osoba izgubi status osigurane osobe u obveznom zdravstvenom osiguranju, ne može ostvarivati niti pravo na ovu naknadu. S pritužbama nam se javilo nekoliko korisnica koje su, ne znajući da moraju osobno pristupiti Zavodu, izgubile obvezno zdravstveno osiguranje, a s time i novčanu naknadu iz sustava rodiljnih i roditeljskih potpora. U vezi s time, skrećemo pažnju kako je, osim u dijelu zaštite mladeži što smo u Zahtjevu naveli, ova obveza imala učinke protivne članku 63. Ustava i u dijelu u kojemu je propisano da država štiti materinstvo. Jednako tako, Općom deklaracijom o ljudskim pravima (NN Međunarodni ugovori, br. 12/09) u članku 25. stavak 2. propisano je da „Materinstvu i djetinjstvu pripada posebna skrb i pomoć.“ Također, Konvencija o ukidanju svih oblika diskriminacije prema ženama (NN Međunarodni ugovori, br. 12/93) u članku 12. stavak 2. propisuje da “Neovisno o odredbi iz stavka 1. ovog članka, države stranke osiguravaju ženama odgovarajuće zdravstvene usluge u vezi s trudnoćom, porođajem, razdobljem poslije porođaja, osiguravanjem besplatnih usluga kada je to potrebno, kao i odgovarajuće prehrane tijekom trudnoće i dojenja.”

S obzirom na gore opisane negativne učinke koje je obveza osobnog pristupanja Zavodu već imala na mnoge građane/ke u vidu ukidanja obveznog zdravstvenog osiguranja, ali i prava na novčane naknade iz sustava rodiljnih i roditeljskih potpora, ovim putem dopunjujemo Zahtjev predlažući Ustavnom sudu Republike Hrvatske da na temelju članka 55. Ustavnog zakona o Ustavnom sudu Republike Hrvatske, uz ukidanje spornih odredbi članka 3. koje smo zatražili Zahtjevom od 29. lipnja 2023. g., ukine i članak 62. stavke 1. i 2. Izmjena i dopuna Zakona.

PUČKA PRAVOBRANITELJICA

mr.sc. Tena Šimonović Einwalter, MJur